遊硯山
作者：王炎
朝代：宋

paragraphs: 他山石徒多，器寶匿幽僻。
産璞芙蓉坑，金聲而玉德。
岡巒外鈎聯，地勢中斷隔。
曲塢八九家，路入羊豕迹。
澗水抱石根，石骨多紺碧。
北山上攙天，南山勢蟠伏。
硯工二百指，日鑿崔嵬腹。
篝燈礪斧斤，深入逾百尺。
我行冒風雨，周覽不知夕。
夜宿茅茨下，青燈照岑寂。
酒闌呼匠氏，訪之語纖悉。
冰蠶吐銀絲，鮫人織霧縠。
巧手琢磨之，價直黄金鎰。
斷巖半傾欹，舊穴久湮塞。
旁求得他材，飲水不受墨。
堅滑已支庶，粗燥乃臧獲。
信知天壤間，尤物神所惜。
罕見固爲貴，有亦未易識。
珉玉混一區，語盡三嘆息。
摩挲蒼蘚崖，此言可鎸刻。